Institucije EU-a i mnogi dionici pozivali su na snažniju zaštitu zviždača na razini EU-a. U siječnju i listopadu 2017. Europski parlament pozvao je Komisiju da do kraja 2017. predstavi horizontalni zakonodavni prijedlog kojim će se zajamčiti visok stupanj zaštite zviždača u EU-u, u javnom i privatnom sektoru te u nacionalnim institucijama i u institucijama EU-a. Vijeće je u svojim Zaključcima o poreznoj transparentnosti od 11. listopada 2016. poticalo Komisiju da istraži mogućnost za buduće djelovanje EU-a. Organizacije civilnog društva i sindikati uporno su tražili zakonodavstvo o zaštiti zviždača koji djeluju u javnom interesu koje će se primjenjivati u cijelom EU-u.

Nadalje, potencijalni zviždači koji svjedoče nezakonitim aktivnostima i koji se ne boje prijaviti ih možda to jednostavno ne čine jer ne znaju gdje i kako ih prijaviti. Ukupno 49 % ispitanika koji su sudjelovali u Posebnom istraživanju Eurobarometra o korupciji iz 2017. ne bi znalo gdje prijaviti korupciju ako je dožive ili joj svjedoče. Samo 15 % svih ispitanika koji su sudjelovali u savjetovanju Komisije znalo je da u njihovoj zemlji postoje pravila o zaštiti zviždača.

Prema Posebnom istraživanju Eurobarometra o korupciji iz 2017. otprilike svaki treći Europljanin (29 %) smatra da građani možda ne prijavljuju korupciju jer nema zaštite za one koji je prijavljuju. Tijekom javnog savjetovanja Komisije iz 2017. najčešće se kao razlog zašto zaposlenici ne prijavljuju prijestupe spominjao strah od pravnih i financijskih posljedica.

Veliki skandali koji su razotkriveni tijekom posljednjih mjeseci i godina, od LuxLeaksa, „panamskih dokumenata”, „rajskih dokumenata” i Dieselgatea do društva Cambrige Analytica, podsjetili su nas na to kako prijestupi unutar organizacija ili trgovačkih društva u javnom i privatnom sektoru mogu naštetiti javnom interesu. U mnogim slučajevima za te smo skandale te štetu za okoliš, javno zdravlje i sigurnost te za nacionalne javne financije ili javne financije EU-a saznali zahvaljujući osobama koje su prijavile prijestupe na svojem radnom mjestu. Ti „zviždači” često ugrožavaju svoju karijeru i sredstva za život i, u nekim slučajevima, doživljavaju teške i dugotrajne financijske posljedice te posljedice za zdravlje, ugled i privatni život. Odgovarajuća zaštita osoba koje podnose prijave od ključne je važnosti za sprječavanje prijestupa i zaštitu javnog interesa.

Djelotvornom zaštitom zviždača može se poduprijeti plan Komisije da osigura poštenije oporezivanje u EU-u, kako je istaknuto u Komunikaciji donesenoj kao reakcija na na skandal s „panamskim dokumentima”. Zviždači mogu imati ključnu ulogu u pomaganju javnim tijelima da otkriju porezne režime koji omogućuju do utaju ili izbjegavanje plaćanja poreza, uzrokuju nepošteno tržišno natjecanje u području poreza i gubitak poreznih prihoda za države članice i opći proračun EU-a. Time se dopunjuju nedavne inicijative EU-a za poboljšanje transparentnosti u različitim područjima politika i razmjene poreznih informacija, na primjer: i. nova pravila o poreznim rješenjima, ii. prijedlog kojim se zahtijeva od poreznih posrednika, kao što su porezni savjetnici, računovođe, banke i odvjetnici, da poreznim upravama prijavljuju porezno planiranje i iii. nova pravila kojima se zahtijeva od velikih multinacionalnih poduzeća da poreznim upravama prijavljuju informacije o tome gdje zarađuju dobit i gdje plaćaju porez. Dopunjuje se i sljedeće: i. predloženo jačanje pravila o borbi protiv pranja novca kojima se osigurava da porezna tijela imaju pristup ključnim informacijama koje im omogućuju suzbijanje utaje i izbjegavanja plaćanja poreza putem off-shore fondova i ii. veći napori za stvaranje poštenijeg okruženja u pogledu poreza na dobit u EU-u.

Zviždači mogu pomoći u rješavanju problema nedostatne provedbe pravila o javnoj nabavi u nacionalnim tijelima i javnim komunalnim službama. Time se može povećati integritet i odgovornost organizacija u javnom i privatnom sektoru i pomoći u sprječavanju i otkrivanju korupcije i drugih prijestupa. Neotkrivenom korupcijom smanjuju se prihodi i prazne proračuni, što dovodi do neučinkovitog pružanja javnih usluga, narušavanja javnih ulaganja i usporavanja gospodarskog rasta jer se stvara poslovna nesigurnost, usporavaju se postupci i nastaju dodatni troškovi.

Jačanjem zaštite zviždača provodi se obveza Komisije da se više usmjeri na provedbu u općem interesu, kako je navedeno u njezinoj Komunikaciji iz 2016. „Pravo EU-a: boljom primjenom do boljih rezultata”. Bolja zaštita zviždača može donijeti koristi u svakodnevnom životu svih Europljana i biti na njihovu dobrobit jer pomaže u sprječavanju ozbiljnih rizika za javni interes koji se mogu širiti i preko nacionalnih granica. Nadalje, savjetovanje Komisije pokazalo je da postoji snažna podrška za pravno obvezujuće minimalne standarde o zaštiti zviždača u pravu Unije, posebno u područjima borbe protiv prijevara, korupcije, utaje i izbjegavanja poreza te u područjima zaštite okoliša, javnog zdravlja i sigurnosti.

·ako zviždači postanu žrtve odmazde, imaju na raspolaganju lako dostupne besplatne savjete, odgovarajuće pravne lijekove, na primjer privremene mjere za zaustavljanje trajne odmazde kao što je uznemiravanje na radnom mjestu ili za sprječavanje otkaza radnog odnosa do okončanja potencijalno dugotrajnog pravnog postupka, premještanje tereta dokazivanja tako da osoba koja poduzima mjere protiv zviždača mora dokazati da mu se ne osvećuje zbog zviždanja.

Kako bi se osigurala ažurnost područja primjene direktive, Komisija će posebnu pozornost posvetiti mogućoj potrebi da, u bilo kojem budućem zakonodavstvu Unije u kojem je zaštita zviždača važna i koje može pridonijeti učinkovitijoj provedbi, proširi njezino područje primjene na druga područja ili akte Unije. To će se uzeti u obzir i kada Komisija bude izvješćivala o provedbi direktive.

·zviždači se prvo moraju koristiti internim kanalima; ako ti kanali ne funkcioniraju ili se ne može razumno očekivati da će funkcionirati, na primjer ako bi se uporabom internih kanala mogla ugroziti učinkovitost istražnih mjera nadležnih tijela, oni mogu izvršiti prijavu nadležnim tijelima, a potom otkriti informacije javnosti/medijima ako nisu poduzete nikakve mjere ili u određenim okolnostima, kao što su neposredna ili očita opasnost za javni interes,

·države članice predviđaju razmjerne kazne za odvraćanje od zlonamjernih prijava ili otkrivanja informacija ili onih u cilju zlouporabe,

·na prijavljene osobe primjenjuje se pretpostavka nedužnosti, pravo na djelotvoran pravni lijek i pošteno suđenje te pravo na obranu.

Podupiranje i druge mjere na razini EU-a

Komisija podupire djelotvornu zaštitu zviždača ne samo minimalnim standardima iz prijedloga direktive već i s pomoću drugih mjera.

U okviru svojih mjera zaštite novinara i medijske slobode i na inicijativu Europskog parlamenta, Komisija već sufinancira projekte koje provodi Europski centar za slobodu tiska i medija. Projektima se pruža praktična i pravna pomoć ugroženim novinarima i osposobljavanje iz digitalne samoobrane za novinare. Od veljače 2018. oni uključuju program financiranja za prekogranične istraživačke novinare. Komisija financira projekt Praćenje medijskog pluralizma kojim se mjere rizici za pluralizam medija u EU-u s pomoću pokazatelja kao što su sloboda izražavanja, novinarski standardi i zaštita novinara.

Komisija je s pomoću svojeg programa razmjene iskustva u borbi protiv korupcijeolakšavala i razmjenu najbolje prakse diljem EU-a i financirala projekte kojima se omogućuje bolje informiranje zviždača o njihovim zakonskim pravima i obvezama, pristupanje sigurnim i pouzdanim kanalima za prijavljivanje prijestupa i primanje odgovarajuće organizacijske potpore. Na primjer, jedan od prioriteta iz trenutačnog poziva na dostavljanje prijedloga u okviru „Fonda za unutarnju sigurnost – policija” o sprječavanju korupcije jest promicati alate za građanski nadzor i istraživačko novinarstvo i za pomaganje zviždačima pružanjem tehničke i pravne pomoći. U okviru Europskog semestra Komisija će nastaviti pratiti napore država članica u borbi protiv korupcije, uključujući zaštitu zviždača.

Komisija smatra da Europska mreža pučkih pravobranitelja ima važnu ulogu u okviru njezine strategije za učinkovitu provedbu pravila EU-a. Mrežu koordinira Europski ombudsman i ona okuplja nacionalne i regionalne pravobranitelje u cilju promicanja dobrog upravljanja u primjeni prava EU-a na nacionalnoj razini. Članovi te mreže mogli bi u skladu sa svojim nadležnostima rješavati pritužbe u slučajevima nepravilnosti u upravljanju zbog nepostupanja na temelju prijava zviždača, odnosno u slučajevima kada na temelju prijava zviždača nije pokrenuta odgovarajuća istraga i nisu poduzete mjere na nacionalnoj razini. Europski ombudsman mogao bi sastaviti izvješće o informacijama koje mu dostavljaju članovi mreže o aktivnostima i upitima o zaštiti zviždača i proslijediti ga Komisiji i Parlamentu.

Komisija će pomoći državama članicama i s prenošenjem direktive kako bi se osigurala što veća dosljednost. Komisija će održavati bilateralne sastanke s tijelima država članica na kojima će se razgovarati o problemima na nacionalnoj razini i koji će osigurati platformu za razmjenu informacija o prenošenju i razmjenu iskustava i stručnosti.

4. Mjere država članica

Ususret sveobuhvatnoj zaštiti zviždača u državama članicama

Zaštita zviždača donosi dodanu vrijednost u pogledu bolje provedbe prava EU-a u određenim područjima, ali ima šire koristi za zaštitu javnog interesa koje se protežu izvan područja prava EU-a. Zato su mnoge države članice uvele nacionalne okvire za zaštitu zviždača. Učinkovit, sveobuhvatni pristup zaštiti zviždača mora se temeljiti na pravnoj sigurnosti i dosljednom pristupu, primjerice, suzbijanju prijevare, korupcije i drugih nezakonitih aktivnosti koje utječu na javne proračune, uključujući na nacionalna sredstva. Komisija potiče države članice da do donošenja predložene direktive primjenjuju načela Vijeća Europe iz njegove prethodno navedene Preporuke i sudsku praksu Europskog suda za ljudska prava o pravu na slobodu izražavanja. To i načela iz prijedloga direktive mogu služiti kao zajednički okvir za one države članice koje žele osigurati, na dosljedan način, djelotvornu zaštitu zviždača i izvan područja obuhvaćenih prijedlogom.